আইনশৃঙ্খলা রক্ষাকারী বাহিনী কেন এভাবে ছাত্রদের আটক করছে, তার সুস্পষ্ট কারণ জানা যাচ্ছে না। তবে ছাড়া পাওয়া ছাত্ররা জানিয়েছেন, কোটা আন্দোলন কিংবা নিরাপদ সড়ক আন্দোলনে এই ছাত্ররা সম্পৃক্ত কি না তা জানার জন্য এদের আটক করা হয়েছে। এমনকি আটক অবস্থায় ছাত্রদের ওপর নিপীড়নের অভিযোগ করা হয়েছে। কোটা সংস্কার আন্দোলন ও নিরাপদ সড়ক আন্দোলন এখন বন্ধ হয়ে গেছে। ছাত্রদের আন্দোলনের ব্যাপারে প্রধানমন্ত্রী নিজেই প্রতিশ্রুতি দিয়েছেন। প্রতিশ্রুতি অনুযায়ী বাস্তবায়নের প্রক্রিয়া চলছে বলে সরকারিভাবে জানানো হয়েছে। এমন পরিস্থিতিতে এই আন্দোলনের সাথে সম্পৃক্ততার অভিযোগে সাধারণ ছাত্রদের আটক বা হয়রানি করা কোনোভাবেই গ্রহণযোগ্য নয়। এ ছাড়া, এ দু’টি আন্দোলন ছিল একেবারেই স্বতঃস্ফূর্ত, যার পেছনে কোনো ধরনের রাজনৈতিক স্বার্থসিদ্ধির লক্ষ্য ছিল না। এভাবে সাধারণ ছাত্রদের আটক বা হয়রানি কোনোভাবেই গ্রহণযোগ্য নয়। আমরা আশা করব, আটক ১১ ছাত্রকে আদালতে হাজির করে দ্রুত মুক্তির ব্যবস্থা করা হবে।